Reactorul 


- Ai căpiat aşa, dintr-o dată?! Nu poţi face asta, o să mori! 

- Nu, nu voi muri, protestă Ionel cu o siguranţă absolută. Şi sunt perfect normal. 

- Tot nu înţeleg ce te face să fii sigur de asta, continuă cel mai bun prieten al său, Greg. Nu are 
sens să fi singurul care crede în ceva ce contrazice tot ceea ce ştim noi. 

- Şi ce anume ştim? întrebă ironic Ionel. Am să îţi spun tot eu: nimic. Toate sondele pe care le- 
am introdus acolo au dispărut fără urme. De două ori aproape l-am distrus complet, şi abia am reuşit să 
îl salvăm în ultimul moment. 

- Adică ceea ce îţi spun eu dar nu vrei să înţelegi: dacă intri în reactor vei dispărea şi noi nu 
vom putea să te recuperăm. Mă refer la noi, cei din exterior. Vei fi mort pentru noi, dispărut pentru 
totdeauna. 

Cei doi stăteau rezemaţi de un zid în lumina portocalie a înserării, dialogând aprins. Ştiau 
amândoi că principiul construcţiei reactoarelor a fost descoperit din întâmplare cu mult timp în urmă, 
fiecare dintre ele era capabil să furnizeze energie cât pentru un sfert din civilizaţia lor, dar chiar şi aşa 
nimeni nu ştia ce se întâmplă în interiorul lor — ce anume le făcea să meargă. 

- Nu funcţionează după principiile după care funcţionează toate astea, repetă Greg arătând cu 
un gest larg în jurul lor, şi tocmai asta le dă energia atât de mare. Interacțiunea dintre dimensiunile 
noastre şi dimensiunile reactoarelor. Nu vei supravieţui, vei fi transformat complet în energie, 
indiferent dacă vei intra complet sau numai parţial. 

Ionel se mulțumi să zâmbească larg: 

- Te-ai gândit cumva că am reuşit să găsesc o metodă pentru a trece de toate aceste piedici? 

Surprins Greg tăcu. 

- Vreau să explorez, să aflu ce anume se petrece în interiorul acestor sfere imense de energie, 
continuă Ionel folosindu-se de tăcerea celuilalt pentru a putea într-un sfârşit să vorbească, dar mai ales 
vreau să mă întorc aici pentru a vă povesti şi vouă. Şi sunt sigur că voi reuşi. Am nevoie numai de 
accesul la un reactor şi permisiunea voastră, a tuturor celorlalţi să fac acest experiment. 

- Nu cred că o vei obţine vreodată, clătină din cap un Greg foarte sceptic. 

- Am nevoie de un singur lucru din partea ta: să mă ajuţi să convoc adunarea tuturor. Mai 
departe mă voi descurca şi singur. 

- Am să o fac, acceptă dintr-o dată Greg. O fac pentru că eu consider că este singura metodă 
de a te face să înţelegi că nu ai şanse de reuşită. 

- Vor accepta să îmi acorde acces la reactor, zâmbi Ionel. Şi ştii de ce? Pentru că este singurul 
mister care ne-a mai rămas de rezolvat în această lume, iar eu le ofer şansa de a afla răspunsurile. 


x 


O mulțime imensă de ochi îl priveau pe Ionel prin intermediul aparatelor de înregistrare şi 
comunicaţie, unii chiar pe viu. Cei alături de el, în apropierea reactorului. Cei care întrețineau aparatele 
extragerii energiei spre exterior şi verificau ca aparatele noi aduse de Ionel în încăperea subterană. 

- Ce anume vei face? întrebă cineva mai curios. 

- Îmi voi proiecta conştiinţa înăuntru, răspunse acesta indiferent — calm şi sigur. Toate aceste 
aparate au fost aduse special pentru asta, le-am realizat eu de curând. 

Tensiunea s-a intensificat brusc atunci când totul a fost pregătit, iar Ionel s-a aşezat în poziţia 
eliberată special între trei piloni de material solid. Piloni verticali dar cu vârfurile curbate tinzând spre 
acelaşi punct de undeva de deasupra. El în interiorul unei sfere de energie. Adică aşa cum le explicase 
de la bun început tuturor. 

Nu s-a întâmplat însă nimic special atunci când a fost închis comutatorul, doar o palidă 
descărcare electrică s-a produs între cele două zone nu foarte îndepărtate — cei trei piloni şi reactor. 
Ceva obişnuit într-o zonă plină de electricitate. Însă Ionel se clătină ieşind cu greutate dintre cei trei 
piloni, a fost întâmpinat cu rapiditate de cei din jur înainte de a se prăbuşi şi ajutat să se întindă pe jos. 
Privirea agitată care fugea de la fiecare dintre cei ce-l înconjurau la următorii fără să se oprească însă la 
vreunul dintre ei şi vorbele incoerente păreau să sugereze că se află în pragul delirului. 

- Ce s-a întâmplat? ţipă Greg aplecat deasupra prietenului său pentru a se face auzit. Ionel, ce 
s-a întâmplat cu tine? 

- Incredibil, murmură acesta fără să dea vreun semn că l-a auzit. Incredibil, repetă el cu 
privirea dintr-o dată fixă pe faţa prea-cunoscută. 

Revenit la o stare mult mai apropiată de normal, Ionel se ridică şovăitor în picioare. Cu o 
privire încă tulbure, el îi privi cu atenţie pe toţi cei din jurul lui, de parcă nimerise într-un mediu 
complet străin. 


- Nu o să mă credeţi niciodată pe unde am fost, spuse el. 

- Dar nu ai plecat nicăieri, dragule. 

- Cum să nu. Am cutreierat vreme de milenii spaţiul nemărginit, am văzut naşterea şi moartea 
stelelor şi planetelor, a lumilor noi... Giuvaerul spaţiului. 

- Ce-i aia stea? Dar aia planetă? se miră cineva. 

- Ceva foarte frumos. Dar nici una la fel de superbă ca Pământul. 

- Ce anume?! 

- O planetă micuță locuită de multe specii de fiinţe vii. 

- A înnebunit! concluzionă cineva. Fiinţe vii în interiorul reactorului, imposibil! 

- Am trăit ca om printre oameni, e incredibil. Nenumărate vieţi, fiecare atât de diferită faţă de 
celelalte! 

Râdea, un râs viu. De nebun. Sau al unei persoane care a văzut ceva... 

- Incredibil, cum tot repeta el mereu. 

Asta însă nu-l împiedică însă ca, încă sub influenţa unei bune dispoziţii aproape debordante, să 
smulgă un corp dur dintr-un pilon dintre cei trei pe care-i crease şi să înceapă să lovească cu el în tot ce 
întâlnea. Chiar şi câţiva semeni de-ai lui au fost gata să o ia pe coajă dar s-au ferit la timp. Treptat 
loviturile sale au început să fie mai selective pe măsură ce din aparatele sale nu mai rămăsese altceva 
decât bucăţi de material de nerecunoscut. 

- Stai, mă! Opreşte-te! 

- De ce ai făcut asta? săriră câţiva să-l bată după ce a aruncat obiectul la întâmplare. 

- Tocmai ai reuşit să ne deschizi o poartă spre o nouă lume! De ce a trebuit să o distrugi?! 

Ionel le întoarse tuturor o privire îndurerată. 

- Sunt perfect capabil să trăiesc cu disprețul vostru, şi chiar cu lipsa acestei noi porţi spre 
necunoscut, spuse el pe acelaşi ton, mai am amintirile pe care le voi preţui ca pe viaţa mea. Dar această 
nouă lume înseamnă distrugerea acesteia în care trăim acum. 

- Cum aşa?! 

- Am fost acolo, când m-am întors am suferit de dor de mi-a venit să mor. Încă sufăr. Prefer să 
ştiu că vom trăi fără viaţa asta, şi indică el spre reactor, decât să vă văd dependenţi de ea. E ceva mult 
mai rău ca moartea. 

